b'\n_START_ARTICLE_\nOnni Suuronen\n_START_PARAGRAPH_\nOnni Suuronen (28. elokuuta 1923 Kangasniemi \xe2\x80\x93 9. tammikuuta 2014 Jyv\xc3\xa4skyl\xc3\xa4) oli suomalainen surmanajaja. H\xc3\xa4n oli my\xc3\xb6s Suomen suurimpiin ja vanhimpiin tivoleihin kuuluvan Tivoli Suurosen perustaja. Se aloitti toimintansa vuonna 1949.\n_START_SECTION_\nUra\n_START_PARAGRAPH_\nSuuronen ty\xc3\xb6skenteli nuorena renkin\xc3\xa4 ruokapalkalla ja k\xc3\xa4vi k\xc3\xa4vi jatkosodan j\xc3\xa4lkeen sepp\xc3\xa4koulun Mikkeliss\xc3\xa4. Vuonna 1947 h\xc3\xa4n siirtyi sep\xc3\xa4ksi Sirkus Sariolan palvelukseen. Suuronen kengitti sirkushevosia ja rakensi Keravalla sirkuksen surmanajajille niin sanottuja surmanajopyttyj\xc3\xa4 kiinnostuen my\xc3\xb6s itse lajista. H\xc3\xa4n alkoi itse ajaa moottoripy\xc3\xb6r\xc3\xa4ll\xc3\xa4 vuonna 1948 ja kiersi toisen surmanajajan Esa Paltilan kanssa kes\xc3\xa4n Sirkus Sariolan mukana. Seuraavana kev\xc3\xa4\xc3\xa4n\xc3\xa4 miehet p\xc3\xa4\xc3\xa4ttiv\xc3\xa4t ryhty\xc3\xa4 itsen\xc3\xa4isiksi yritt\xc3\xa4jiksi. He hankkivat oman pytyn ja rakensivat my\xc3\xb6hemmin my\xc3\xb6s surmanajoauton, jolla ajoivat ensimm\xc3\xa4ist\xc3\xa4 kertaa Mikkelin talvimarkkinoilla 1950._NEWLINE_Onni Suuronen ja Esa Paltila olivat my\xc3\xb6s Linnanm\xc3\xa4en huvipuiston alkuper\xc3\xa4isi\xc3\xa4 esiintyji\xc3\xa4. Heid\xc3\xa4n surmanajotynnyrins\xc3\xa4 oli huvipuistossa sen avajaisp\xc3\xa4iv\xc3\xa4st\xc3\xa4 27. toukokuuta 1950 l\xc3\xa4htien nelj\xc3\xa4n kuukauden ajan, jonka j\xc3\xa4lkeen Suuronen ja Paltila l\xc3\xa4htiv\xc3\xa4t j\xc3\xa4lleen kiert\xc3\xa4m\xc3\xa4\xc3\xa4n maata. Suuronen jatkoi yhteisty\xc3\xb6t\xc3\xa4 Paltilan kanssa viel\xc3\xa4 muutaman vuoden ajan, jonka j\xc3\xa4lkeen lunasti h\xc3\xa4nen osuutensa tynnyrist\xc3\xa4 itselleen. 1950- ja 1960-luvuilla Suuronen kiersi enimm\xc3\xa4kseen yksin, joista nelj\xc3\xa4n vuoden ajan Tivoli Sariolan mukana. Vuonna 1971 h\xc3\xa4n sai kumppanikseen silloin 17-vuotiaan poikansa Kalevin. Surmanajotynnyrin lis\xc3\xa4ksi Tivoli Suurosen mukana kiersi alusta l\xc3\xa4htien my\xc3\xb6s muita esiintyji\xc3\xa4, kuten taikureita ja klovneja sek\xc3\xa4 erilaisia huvipuistolaitteita. _NEWLINE_Onni Suuronen jatkoi surmanajoa aina 1990-luvun alkuun saakka ja esiintyi viimeisen kerran kes\xc3\xa4ll\xc3\xa4 1995 muutaman vuoden tauon j\xc3\xa4lkeen. My\xc3\xb6hemmin h\xc3\xa4n kiersi Tivoli Suurosen mukana viimeisiin elinvuosiinsa saakka. Vuonna 2004 valmistui Suurosista kertova Yleisradion dokumentti Tosi tarina: Surmanajaja el\xc3\xa4\xc3\xa4. Samana vuonna Kansainv\xc3\xa4linen tivoli- ja sirkusalan j\xc3\xa4rjest\xc3\xb6 palkitsi Onni Suurosen h\xc3\xa4nen el\xc3\xa4m\xc3\xa4nty\xc3\xb6st\xc3\xa4\xc3\xa4n Italian Riminiss\xc3\xa4.'